Ilmoitus Indonesiasta ja Thaimaasta peräisin olevien teksturoitujen polyesterifilamenttilankojen tuontiin sovellettavien polkumyyntitoimenpiteiden voimassaolon päättymistä koskevan tarkastelun vireillepanosta



Virallinen lehti nro C 316 , 10/11/2001 s. 0009 - 0011



Ilmoitus Indonesiasta ja Thaimaasta peräisin olevien teksturoitujen polyesterifilamenttilankojen tuontiin sovellettavien polkumyyntitoimenpiteiden voimassaolon päättymistä koskevan tarkastelun vireillepanosta (2001/C 316/04) Indonesiasta ja Thaimaasta, jäljempänä "asianomaiset maat", peräisin olevien teksturoitujen polyesterifilamenttilankojen tuontiin sovellettavien polkumyyntitoimenpiteiden voimassaolon lähestyvää päättymistä koskevan ilmoituksen(1) julkaisemisen jälkeen komissio vastaanotti neuvoston asetuksen (EY) N:o 384/96(2), jäljempänä "perusasetus", sellaisena kuin se on viimeksi muutettuna neuvoston asetuksella (EY) N:o 2238/2000(3), 11 artiklan 2 kohdan mukaisen pyynnön tarkastella näitä toimenpiteitä uudelleen. 1. Tarkastelua koskeva pyyntö Pyynnön esitti 9. elokuuta 2001 International Committee of Rayon and Synthetic Fibres (CIRFS), jäljempänä "pyynnön esittäjä", edustaen tuottajia, joiden tuotanto muodostaa pääosan eli tässä tapauksessa yli 50 prosenttia yhteisön teksturoitujen polyesterifilamenttilankojen kokonaistuotannosta. 2. Tuote Tarkastelun kohteena oleva tuote, jäljempänä "tarkasteltavana oleva tuote", on teksturoidut polyesterifilamenttilangat, jotka tällä hetkellä luokitellaan CN-koodiin 5402 33 00. Tämä CN-koodi annetaan ainoastaan ohjeellisena. 3. Voimassa olevat toimenpiteet Tällä hetkellä sovellettavat toimenpiteet ovat neuvoston asetuksella (EY) N:o 2160/96(4), sellaisena kuin se viimeksi muutettuna neuvoston asetuksella (EY) N:o 1078/2001(5), käyttöön otetut lopulliset polkumyyntitullit. 4. Tarkastelun perusteet Pyyntö perustuu siihen, että toimenpiteiden voimassaolon päättyminen johtaisi todennäköisesti Indonesian osalta polkumyynnin ja yhteisön tuotannonalalle aiheutuneen vahingon jatkumiseen ja Thaimaan osalta niiden toistumiseen. Indonesian osalta pyynnön esittäjä väittää, että yhteisöön suuntautuvan polkumyynnillä tapahtuvan viennin määrät ovat edelleen huomattavat. Polkumyynnin jatkumista koskeva väite perustuu Indonesian osalta laskennallisen normaaliarvon ja tarkasteltavana olevan tuotteen yhteisöön suuntautuvan viennin hintojen vertailuun. Tällä perusteella lasketut polkumyyntimarginaalit ovat huomattavia. Thaimaan osalta pyynnön esittäjä väittää, että polkumyynnillä tapahtuva vienti alkaa todennäköisesti uudelleen merkittävässä määrin. Tämä väite perustuu viimeisimmän tarkastelua koskevan tutkimuksen päätelmiin ja siihen näyttöön, jonka mukaan tuotetta viedään Thaimaasta muihin kolmansiin maihin eli Yhdysvaltoihin polkumyynnillä. Vahinkoon liittyvien tekijöiden osalta pyynnön esittäjä väittää, että voimassa olevista toimenpiteistä huolimatta tarkasteltavana olevan tuotteen Indonesiasta polkumyynnillä tapahtuvan tuonnin huomattavalla määrällä on muiden seurausten lisäksi ollut edelleen kielteinen vaikutus yhteisön tuotannonalan markkinaosuuteen, mikä on puolestaan vaikuttanut erittäin kielteisesti yhteisön tuotannonalan kokonaistulokseen ja taloudelliseen tilanteeseen. Lisäksi mikäli toimenpiteiden voimassaolo päättyisi, tarkasteltavana olevan tuotteen tuontimäärät todennäköisesti kasvavaisivat, koska sekä Indonesiassa että Thaimaassa on huomattavasti käyttämätöntä kapasiteettia (jonka määrän odotetaan vielä kasvavan keskipitkällä aikavälillä) ja koska tarkasteltavana olevan tuotteen yhteisöön suuntautuvalle tuonnille on olemassa vakiintuneet jakelukanavat. Pyynnön esittäjä väittää, että yhteisön tuotannonalan tilanne on edelleen haavoittuva ja että asianomaisista maista polkumyynnillä tapahtuvan tuonnin huomattava kasvu lisäisi yhteisön tuotannonalalle aiheutuvaa vahinkoa entisestään. 5. Menettely Kuultuaan neuvoa-antavaa komiteaa komissio on päättänyt, että on olemassa riittävä näyttö toimenpiteiden voimassaolon päättymistä koskevan tarkastelun vireille panemiseksi, mistä syystä se panee vireille tutkimuksen perusasetuksen 11 artiklan 2 kohdan nojalla. 5.1 Menettely polkumyynnin ja vahingon todennäköisyyden määrittämiseksi Tutkimuksessa määritetään, johtaako toimenpiteiden voimassaolon päättyminen todennäköisesti polkumyynnin ja vahingon jatkumiseen tai toistumiseen. (a) Otos Koska tässä menettelyssä on osallisina suuri määrä viejiä, komissio voi päättää soveltavansa otantamenetelmää perusasetuksen 17 artiklan mukaisesti. (i) Indonesiassa ja Thaimaassa olevien viejien/tuottajien otanta Pystyäkseen päättämään otannan tarpeellisuudesta ja voidakseen tarvittaessa valita otoksen komissio kehottaa kaikkia viejiä/tuottajia tai niiden edustajia ilmoittautumaan ottamalla yhteyttä komissioon ja toimittamalla yrityksestään tai yrityksistään seuraavat tiedot tämän ilmoituksen 6 kohdan b alakohdan i alakohdassa asetetussa määräajassa: - yrityksen nimi, osoite, sähköpostiosoite, puhelin-, faksi- ja/tai teleksinumerot sekä yhteyshenkilön nimi, - yhteisöön vietäviksi myytyjen tarkasteltavana olevien tuotteiden paikallisena valuuttana ilmaistu liikevaihto ja viety määrä tonneina 1. lokakuuta 2000 ja 31. syyskuuta 2001 väliseltä ajalta, - kotimarkkinoilla myytyjen tarkasteltavana olevien tuotteiden paikallisena valuuttana ilmaistu liikevaihto ja myyty määrä tonneina 1. lokakuuta 2000 ja 30. syyskuuta 2001 väliseltä ajalta, - tarkka kuvaus yrityksen toiminnasta tarkasteltavana olevan tuotteen osalta ja tarkasteltavana olevan tuotteen tuotettu määrä tonneina 1. lokakuuta 2000 ja 30. syyskuuta 2001 väliseltä ajalta, - kaikkien tarkasteltavana olevan tuotteen tuotantoon ja/tai myyntiin (vienti- ja/tai kotimarkkinoille) osallistuvien etuyhteydessä olevien yritysten(6)nimet ja tarkka kuvaus niiden toiminnasta, - muut asiaa koskevat tiedot, joista voi olla hyötyä komissiolle otoksen valinnassa, - tieto siitä, suostuvatko yritykset osallistumaan otokseen, mikä merkitsee myös kyselylomakkeen täyttämistä ja vastauksia koskevan, paikalla suoritettavan tarkastuksen hyväksymistä. Saadakseen viejiä/tuottajia koskevan otoksen valinnan kannalta tarpeellisena pitämänsä tiedot komissio ottaa lisäksi yhteyttä viejämaan viranomaisiin ja tiedossa oleviin viejien/tuottajien järjestöihin. (ii) Otoksen lopullinen valinta Asianomaisten osapuolten on toimitettava otosten valinnan kannalta merkitykselliset tiedot tämän ilmoituksen 6 kohdan b alakohdan i alakohdassa asetetussa määräajassa. Komissio aikoo valita otoksen lopullisesti kuultuaan niitä asianomaisia osapuolia, jotka ovat ilmoittaneet haluavansa kuulua otokseen. Otokseen valittujen yritysten on täytettävä kyselylomake tämän ilmoituksen 6 kohdan b alakohdan ii alakohdassa asetetussa määräajassa ja niiden on toimittava yhteistyössä tutkimuksessa. Jos yhteistyö ei ole riittävää, komissio tekee päätelmänsä käytettävissä olevien tietojen perusteella perusasetuksen 17 artiklan 4 kohdan ja 18 artiklan mukaisesti. (b) Kyselylomakkeet Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen yhteisön tuotannonalalle ja yhteisön tuottajia edustaville järjestöille, otokseen valituille Indonesiassa ja Thaimaassa toimiville viejille/tuottajille, viejien/tuottajien järjestöille, sellaisille tuojille ja tuojien järjestöille, jotka mainitaan pyynnössä tai jotka toimivat yhteistyössä tämän tarkastelun kohteena oleviin toimenpiteisiin johtaneessa tutkimuksessa, sekä asianomaisen viejämaan viranomaisille. Sellaisten Indonesiassa ja Thaimaassa toimivien viejien/tuottajien, jotka vaativat yksilöllisen marginaalin vahvistamista perusasetuksen 17 artiklan 3 kohdan ja 9 artiklan 6 kohdan soveltamiseksi, olisi pyydettävä kyselylomake 6 kohdan a alakohdan i alakohdassa asetetussa määräajassa, koska niiden on toimitettava asianmukaisesti täytetty kyselylomake tämän ilmoituksen 6 kohdan a alakohdan ii alakohdassa vahvistetussa määräajassa. Näiden osapuolten on kuitenkin huomattava, että jos viejistä/tuottajista tehdään otanta, komissio voi päättää olla vahvistamatta niille yksiköllistä marginaalia, jos se olisi tarpeettoman vaivalloista ja estäisi tutkimuksen loppuun saattamisen ajoissa. Kaikkien osapuolten, jotka eivät toimineet yhteistyössä tämän tarkastelun kohteena oleviin toimenpiteisiin johtaneessa tutkimuksessa, olisi kuitenkin otettava mahdollisimman pian yhteyttä komissioon faksitse saadakseen selville, onko ne mainittu pyynnössä, ja niiden olisi tarvittaessa pyydettävä kyselylomake 6 kohdan a alakohdan i alakohdassa asetetussa määräajassa, koska tämän ilmoituksen 6 kohdan a alakohdan ii alakohdassa ja 6 kohdan b alakohdassa asetettua määräaikaa sovelletaan kaikkiin asianomaisiin osapuoliin. (c) Tietojen kerääminen ja osapuolten kuuleminen Kaikkia asianomaisia osapuolia pyydetään esittämään näkökantansa, toimittamaan myös muita tietoja kuin kyselyyn annetut vastaukset ja toimittamaan asiaa tukeva näyttö. Nämä tiedot ja asiaa tukeva näyttö on toimitettava komissiolle tämän ilmoituksen 6 kohdan a alakohdan ii alakohdassa asetetussa määräajassa. Komissio voi lisäksi kuulla asianomaisia osapuolia, mikäli ne pyytävät sitä ja osoittavat, että niiden kuulemiseksi on olemassa erityisiä syitä. Tämä pyyntö on esitettävä tämän ilmoituksen 6 kohdan a alakohdan iii alakohdassa asetetussa määräajassa. 5.2 Yhteisön edun arviointimenettely Jos polkumyynnin ja vahingon jatkumisen todennäköisyys varmistuu, tehdään perusasetuksen 21 artiklan mukaisesti päätös siitä, olisiko polkumyyntitoimenpiteet yhteisön edun nimissä säilytettävä voimassa vai kumottava. Tämän vuoksi yhteisön tuotannonala, tuojat, niitä edustavat järjestöt, edustavat käyttäjät ja edustavat kuluttajajärjestöt voivat tämän ilmoituksen 6 kohdan a alakohdan ii alakohdassa asetetuissa määräajoissa ilmoittautua ja toimittaa tietoja komissiolle, mikäli ne voivat osoittaa, että niiden toiminnan ja tarkasteltavana olevaa tuotteen välillä on objektiivisesti havaittava yhteys. Osapuolet, jotka ovat toimineet edellisen virkkeen ohjeiden mukaisesti, voivat pyytää saada tulla kuulluiksi esittäen erityiset syyt sille, miksi niitä olisi kuultava, tämän ilmoituksen 6 kohdan a alakohdan iii alakohdassa asetetussa määräajassa. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos niiden tueksi toimitetaan tosiasioihin perustuvaa näyttöä tietoja luovutettaessa. 6. Määräajat (a) Yleinen määräaika (i) Kyselylomakkeen pyytämistä varten Kaikkien 5 kohdan b alakohdassa mainittujen osapuolten on pyydettävä kyselylomake mahdollisimman pian ja viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. (ii) Ilmoittautumista, kyselyyn vastaamista ja muiden tietojen toimittamista varten Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava ottamalla yhteyttä komissioon, esitettävä näkökantansa ja toimitettava vastaukset kyselyyn tai muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jollei toisin ilmoiteta. On syytä huomata, että useimpien menettelyyn perustuvien oikeuksien käyttö edellyttää osapuolen ilmoittautumista mainitussa määräajassa. (iii) Kuulemiset Kaikki asianomaiset osapuolet voivat myös pyytää saada tulla komission kuulemiksi samassa 40 päivän määräajassa. (b) Otantaa koskeva erityinen määräaika (i) Kaikki otoksen valintaan liittyvät tiedot on toimitettava komissiolle 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, koska komissio aikoo kuulla otoksen lopullisesta valinnasta niitä asianomaisia osapuolia, jotka ovat ilmoittaneet haluavansa kuulua otokseen, 21 päivän kuluessa tämän ilmoituksen julkaisemisesta Euroopan yhteisöjen virallisessa lehdessä. (ii) Otokseen valittujen osapuolten on toimitettava kyselyvastaukset komissiolle 37 päivän kuluessa siitä, kun niille on ilmoitettu niiden valinnasta otokseen. 7. Kirjalliset huomautukset, kyselylomakkeiden vastaukset ja kirjeenvaihto Kaikki asianomaisten osapuolten näkökannat ja pyynnöt on esitettävä kirjallisina (ei sähköisessä muodossa ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero. Komission osoite: Euroopan komissio Kauppapolitiikan pääosasto Linjat B ja C TERV - 0/13 Rue de la Loi/Wetstraat 200 B - 1049 Bruxelles/Brussel Faksi: (32-2) 295 65 05 Teleksi: COMEU B 21877. 8. Yhteistyöstä kieltäytyminen Jos asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti. Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja. (1) EYVL C 74, 7.3.2001, s. 2. (2) EYVL L 56, 6.3.1996, s. 1. (3) EYVL L 257, 11.10.2000, s. 1. (4) EYVL L 289, 12.11.1996, s. 14. (5) EYVL L 149, 2.6.2001, s. 5. (6) Etuyhteydessä olevan yrityksen käsitettä selvitetään yhteisön tullikoodeksin soveltamissäännöksistä annetun komission asetuksen (ETY) N:o 2454/93 143 artiklan 1 kohdassa (EYVL L 253, 11.10.1993, s. 1).